Fingeraftryk og skoaftryk førte til opklaringen af drabet på Gerda Møller den 26. maj

Efter knap fire måneders efterforskning har Nordjyllands Politi fundet gerningsmanden til drabet på den 85-årige Gerda Møller fra Aalborg. En blot 15-årig dreng fra Grønland er netop blevet anholdt og varetægtsfængslet i Julianehåb, oplyser vicepolitiinspektør Frank Olsen fra Nordjyllands Politi. Drengen har erkendt både drab og voldtægt af den 85-årige Gerda Møller. Det skete den 26. maj på Kastetvej 33 i Aalborg, mens drengen var til karneval i Aalborg. Hans fingeraftryk er desuden fundet på gerningsstedet. Drengen efterlod sålaftryk fra en karakteristisk Adidas-sko, der kun er solgt i 1000 eksemplarer i Danmark. Derigennem lykkedes det politiet at identificere drengen som ejermanden. - Vores Bilka i Skalborg solgte 57 par af disse Adidas-sko i løbet af foråret. Derfor søgte vi efter de 57 ejermænd, forklarer Frank Olsen. Efterforskningen gav altså pote i Grønland, hvor det lokale politi hjalp danskerne med anholdelsen. Drengen blev torsdag fremstillet i et grundlovsforhør i kredsretten i Julianehåb og varetægtsfængslet i fire uger. Frank Olsen har ikke yderligere oplysninger om drengens forklaring, da grundlovsforhøret skete bag lukkede døre. Gerda Møller blev dræbt af en kombination af knivstik på kroppen og voldsomme slag mod hovedet. Et "bestialsk drab" har det lokale politi tidligere kaldt episoden, der rystede hele Aalborg. Politiet efterlyste i dagene efter drabet en ranglet mand med et drenget udseende, som trykkede sig ved busskuret kort efter drabstidspunktet. Om gerningsmanden er identisk med denne mand, ved Frank Olsen ikke. - Men vi får mulighed for at afhøre ham yderligere, når han kommer til Danmark, fortæller han. Drengen overføres snarest muligt til arresten i Aalborg. /ritzau/